  Виталий Пронин Сочиын ортчиз шашкиосъя Россилэн первенствоез. Отысь 3 вормонэн бертӥз Кирилл Возняков. Пияшлы 7 арес гинэ ай ке но, солэн бадӟымъёс пӧлын  вылӥез - 1-тӥ - разрядэз вань ни. Шашкиосъя дунне чемпионатлэн вуоно вормисез - Пичи Пурга ёросысь Тыло гуртысь К. Возняков.Пичи Пурга ёросысь Тыло гуртысь пияш 3 аресказ шашкиен шудыны ӧдъяз. Ӵошатскиз но уйиськиз Ярослав агаез сьӧры, соиз 2 ареслы бадӟымгес. Нырысь Ярослав сое вормылӥз, нош али Кирилл агайзэ азьпалтылэ ни. Тренерзы соослэн - папазы Михаил Возняков. Воргорон шашкиен шудыны нимысьтыз дышетскемын ӧвӧл, озьы ке но пӧртэм соревнованиосын ачиз но вормылэ.- 5 ар ӵоже ини мон шашкиосъя кружок нуисько, - вера Михаил Владимирович. - Дорам  20-лэсь тросгес дышетскисьёс ветло, 7-езлэн соос пӧлысь вань ни бадӟымъёслэн кадь разрядзы: Кириллэн - 1-тӥ, Ярославлэн - 2-тӥ, мукетъёсызлэн - 3-тӥ.Кирилл Возняков бадӟым вожвылъяськонъёсы 5 арескысен пыриськылэ. Ёрос, элькун, Приволжск федерал улосысь ӵошатсконъёсын вормылыса, пияш туэ ассэ Россиысь первенствоын эскериз. Бертӥз 2 зарни но 1 азвесь медальёсын. Пияш 1 ареслы бадӟымгес луысал ке, туэ ик шедьысал ни Европалэн первенствояз. Соин Кирилл та дыре дораз ӵыдэтске, выль сезонлы кужым люка. Сӥзьылысен ини сое возьмало выль ӵошатсконъёс, выль вормонъёс.Елена Рябина   